Зэманым къегъэув
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым и ИПК-м пэщIэдзэ егъэджэныгъэмкIэ и кафедрэмрэ ПРО-мрэ зэгъусэу Бахъсэн дэт курыт еджапIэ №1-м семинар щрагъэкIуэкIащ. Ар къадиIыгъащ «Центр книга» къэрал предприятэм.
ЗэIущIэр хуэунэтIат егъэджэныгъэмкIэ иджырей къэрал Iуэху бгъэдыхьэкIэм (ФГОС) къигъэув къалэнхэмрэ а системэщIэм и мардэхэм тету пэщIэдзэ классхэм зэрыдэлэжьэну щIыкIэхэмрэ.
Бахъсэн районым пэщIэдзэ классхэм щадэлажьэ егъэджакIуэхэр, егъэджэныгъэмкIэ щIыпIэ управленэм и лэжьакIуэхэр, пэщIэдзэ классхэр зэрырагъаджэ Iэмалхэм кIэлъыплъ IэщIагъэлIхэр зыхэта семинарым убгъуауэ щытепсэлъыхьащ 1 — 4-нэ классхэм щеджэ цIыкIухэр зэрырагъаджэ системэм и унэтIыныгъэ нэхъыщхьэхэм. Ахэр дерсхэм я купщIэр псалъэкIэ къэIуэтэным, тхыбзэм, практикэ, творческэ лэжьыгъэхэм, кIэлъыплъыныгъэм хуэунэтIащ.
ЗэIущIэм кърихьэлIахэм я пащхьэ къыщыпсэлъа «Академкнига» тхылъ тедзапIэм и лектор Камень Наталье егъэджакIуэхэм яригъэлъэгъуащ «Перспективная начальная школа» фIэщыгъэм щIэту къыдагъэкIа зэрырагъэджа пкъыгъуэхэр. Зэманым къигъэув щапхъэхэм я мардэм тету зэхалъхьа комплектым дэтхэнэ зы егъэджакIуэми Iэмал кърет сабий къэс бгъэдэлъ зэфIэкIым, и гупсысэкIэм, ар дэзыхьэх Iуэхугъуэхэм ятеухуауэ тыншу дэлэжьэну. Апхуэдэу семинарым щагъэлъэгъуащ «Предшкола нового поколения» зыфIаща къыдэкIыгъуэри. Абы къыщыхьат зи школ щIэтIысхьэгъуэ нэмыса цIыкIухэм я дуней еплъыкIэ, я узыншагъэ, еджэным зэрыхущыт щIыкIэхэм тещIыхьа дерс гъэпсыкIэхэм.
ВидеодерсхэмкIэ щIэгъэбыдэжауэ ирагъэкIуэкIа семинарым хэтхэр хагъэгъуэзащ сабийхэм я закъуэуи, гупу зэхэсуи нобэ зэрадэлажьэ методикэ тхылъхэм ягъуэта зэхъуэкIыныгъэ щхьэхуэхэми.
ЕгъэджакIуэхэр мы зэманым зытегузэвыхь Iуэхугъуэхэм теухуа упщIэхэм гурыIуэгъуэу жэуап къаритащ пэщIэдзэ егъэджэныгъэмкIэ ИПК-м и кафедрэм и унафэщI Керженцевэ Аннэ.
Жанхъуэт Зузэ.
